‘กันกุล’ปักธงโตเป้าผู้นำพลังงาน
&#8220;กันกุล เอ็นจิเนียริ่ง&#8221; มั่นใจกำไรปี 2556 วิ่งแซงรายได้ อานิสงส์โครงการพลังงานลมแสงแดด ดันยอดขายเติบโตมีเสถียรภาพ 10 ปี
18 ธ.ค. 2555

“กันกุล เอ็นจิเนียริ่ง” มั่นใจกำไรปี 2556 วิ่งแซงรายได้ อานิสงส์โครงการพลังงานลมแสงแดด ดันยอดขายเติบโตมีเสถียรภาพ 10 ปี 
นายกัลกุล ดำรงปิยวุฒิ์ ประธานกรรมการ บริษัท กันกุล เอ็นจิเนียริ่ง (GUNKUL) เปิดเผยว่า มีเป้าหมายสร้างบริษัทให้โตก้าวกระโดดยั่งยืน มีแผนเจรจาขอซื้อสัญญาซื้อขายไฟฟ้า (Power Purchase Agreement) หรือ PPA ทั้งพลังงานแดดและลม อย่างน้อย 50 เมกะวัตต์ 
นายสมบูรณ์ เอื้ออัชฌาสัย กรรมการผู้จัดการ บริษัท กันกุลฯ กล่าวว่า ปี 2556 บริษัทมีเป้าหมายเปลี่ยนจากการเป็นผู้ค้าอุปกรณ์ไฟฟ้า ไปเป็นผู้พัฒนาพลังงานจากแสงแดดและลม ซึ่งมีแนวโน้มกระแสไฟฟ้าไม่พอใช้ จากการเติบโตของเศรษฐกิจ การสร้างรถไฟฟ้า 34 สาย จึงเชื่อว่าการลงทุนด้านไฟฟ้ายังเป็นตลาดใหญ่ที่เกื้อหนุนการเติบโตของกันกุลฯ ปีละไม่ต่ำกว่า 10% ซึ่งปีหน้ายอดขายจะโตไม่น้อยกว่าปีนี้ หรือโตได้ 10% ขณะที่กำไรสุทธิโตโดดเด่น หลังจากโครงการพลังงานทดแทนที่ทำสำเร็จ ทำให้กันกุลฯ มีการเติบโตของกำไรอย่างมีเสถียรภาพ 10 ปี 
ทั้งนี้ ธุรกิจโรงไฟฟ้าพลังงานแสงอาทิตย์ขนาด 56.9 เมกะวัตต์ เริ่มผลิตและสร้างรายได้ตั้งแต่ต้นปี 2556 เป็นต้นไป เนื่องจากเป็นรายได้ที่มีอัตรากำไรสุทธิ 35-40% สูงกว่าธุรกิจค้าขายอุปกรณ์สำหรับระบบไฟฟ้า นอกจากนี้ยังได้รับเงินสนับสนุน (ADDER) อัตรา 8 บาท เป็นเวลา 10 ปี ทำให้รายได้และกำไรมั่นคงตลอดเวลาที่จ่ายไฟฟ้าให้กับการไฟฟ้าส่วนภูมิภาค (กฟภ.) 
“ปีหน้ากำไรจะโตในสัดส่วนที่สูงและเร็วกว่ารายได้ ทำให้ภาพบริษัทเปลี่ยนจากเทรดดิงไปเป็นผู้พัฒนาพลังงานทดแทนจากแดดและลม ส่วนธุรกิจเทรดดิงยังโตได้ไม่น้อยกว่า 15% โดยเดินหน้าขยายการจำหน่ายอุปกรณ์ที่เกี่ยวข้องไปยังผู้รับเหมาเอกชนขนาดใหญ่และผู้รับช่วง” นายสมบูรณ์ กล่าว
นายสมบูรณ์ กล่าวอีกว่า อยู่ระหว่างศึกษาและหาผู้ร่วมทุนการก่อสร้างโรงไฟฟ้าพลังงานลมขนาด 1,000 เมกะวัตต์ ที่ประเทศพม่า ส่วนโครงการโรงไฟฟ้าพลังงานลม กำลังผลิต 60 เมกะวัตต์ ที่ห้วยบง อ.ด่านขุนทด จ.นครราชสีมา คาดก่อสร้างเสร็จและจำหน่ายไฟฟ้าเชิงพาณิชย์ไตรมาส 3 ปี 2556 เพื่อจำหน่ายให้กับ กฟภ. และการไฟฟ้าฝ่ายผลิตแห่งประเทศไทย 
สำหรับผลการดำเนินงานปีนี้ คาดว่ากันกุลฯ จะมีรายได้ตามเป้าหมาย 4,300 ล้านบาท ปัจจุบันมีงานในมือ 1,500 ล้านบาท ทยอยรับรู้รายได้ในปีนี้ไปจนถึงปี 2556 และเดินหน้ายื่นประมูลเพิ่มต่อยอดธุรกิจให้เติบโตอย่างยั่งยืน